20xx. gada xx.mēnesī Noteikumi Nr.

Rīgā (prot. Nr. .§)

**Liftu un vertikālo cēlējplatformu drošības prasību un tehniskās uzraudzības**

**noteikumi**

*Izdoti saskaņā ar likuma "Par bīstamo*

*iekārtu tehnisko uzraudzību"*

*3. panta otro daļu*

1. **Vispārīgie jautājumi**

1. Noteikumi nosaka drošības prasības, kas jāievēro, organizējot un veicot darbus ar liftiem un vertikālām cēlējplatformām (turpmāk – cēlējplatformas), kā arī to tehniskās uzraudzības kārtību, lai neradītu draudus cilvēku dzīvībai, veselībai, īpašumam un videi.

2. Noteikumi attiecas uz:

2.1. liftiem, kurus pastāvīgi izmanto ēkās un konstrukcijās noteiktu stāvu apkalpošanai un kuri paredzēti, lai pilnībā noslēgtā (norobežotā) lifta kabīnē (turpmāk – kabīne) ar ātrumu, kas lielāks par 0,15 m/s, pārvietotu cilvēkus vai cilvēkus un kravas, ja pārvietošana tiek veikta daļēji slēgtā (norobežotā) vai slēgtā šahtā pa nekustīgām vadotnēm leņķī, kas attiecībā pret horizontāli ir lielāks par 15 grādiem vai pa nemainīgu kursu, arī tad, ja pārvietošanās nenotiek pa stingrām vadotnēm;

2.2. cēlējplatformām, kuras pastāvīgi izmanto ēkās un konstrukcijās noteiktu stāvu apkalpošanai un kuras paredzētas, lai daļēji noslēgtā (norobežotā) platformā (turpmāk – platforma) pārvietotu cilvēkus vai cilvēkus un kravas, ja pārvietošana tiek veikta slēgtā (norobežotā) šahtā pa vadotnēm leņķī, kas attiecībā pret vertikāli nepārsniedz 15 grādus un platformas pārvietošanās ātrums nepārsniedz 0,15 m/s.

3. Noteikumi neattiecas uz:

3.1. trošu ceļiem (arī uz sabiedriskajiem un privātajiem trošu dzelzceļiem cilvēku pārvietošanai);

3.2. militārām vajadzībām īpaši projektētiem un konstruētiem liftiem un cēlējplatformām;

3.3. liftiem un cēlējplatformām raktuvēs;

3.4. teātra skatuvju liftiem un cēlējplatformām;

3.5. zobstieņa un zobrata piedziņas dzelzceļiem;

3.6. liftiem un cēlējplatformām būvlaukumos;

3.7. liftiem un cēlējplatformām, kas iebūvēti darbmašīnās (iekārtās) un paredzēti tikai nokļūšanai darba vietā;

3.8. liftiem un cēlējplatformām, kas ierīkoti transportlīdzekļos;

3.9. liftiem un cēlēplatformām, no kurām iespējams veikt darbu;

3.10. liftiem ar ārēju vadību (liftiem, kuriem kabīnes vadības līdzekļi ir novietoti ārpus kabīnes un nav aizsniedzami no kabīnes);

3.11. eskalatoriem un konveijeriem;

3.12. cēlējplatformām, kuru pacelšanas augstums ir mazāks par trīs metriem;

3.13. vienas ģimenes vai mājsaimniecības lietošanai uzstādītajiem liftiem un cēlējplatformām.

4. Attiecībā uz liftiem, kas nav uzstādīti atbilstoši normatīvajiem aktiem par liftu un to drošības sastāvdaļu projektēšanu, ražošanu un liftu uzstādīšanas un atbilstības novērtēšanu, un atrodas lietošanā, piemēro šo noteikumu II un III nodaļā noteiktās drošuma prasības.

5. Ekonomikas ministrija sadarbībā ar attiecīgo standartu tehnisko komiteju iesaka nacionālajai standartizācijas institūcijai saistībā ar šiem noteikumiem izstrādājamo, adaptējamo un piemērojamo standartu sarakstu.

6. Nacionālā standartizācijas institūcija publicē savā tīmekļvietnē to Latvijas nacionālo standartu sarakstu, kurus var piemērot šo noteikumu prasību izpildei (turpmāk – piemērojamie standarti).

7. Lifti un cēlējplatformas, kas atbilst piemērojamo standartu vai to daļu prasībām, uzskatāmi par atbilstošiem tām šajos noteikumos minētajām drošuma prasībām, kuras aptver šie standarti.

8. Liftu drošuma novērtēšanu, liftu un cēlējplatformu tehniskās pārbaudes veic inspicēšanas institūcija, kura ir akreditēta nacionālajā akreditācijas institūcijā saskaņā ar normatīvajiem aktiem par atbilstības novērtēšanas institūciju novērtēšanu, akreditāciju un uzraudzību (turpmāk – inspicēšanas institūcija).

**II. Būtiskās drošuma prasības liftiem**

9. Lifts ir piemērots tam paredzētajai funkcijai un to var lietot, regulēt un apkalpot, nepakļaujot cilvēkus riskam.

10. Ja pastāv riski, kas nav noteikti šajā nodaļā, liftam piemērojamas normatīvajā aktā par mašīnu drošumu noteiktās būtiskās drošuma prasības.

11. Ja lifta uzbūves un funkcionalitātes dēļ šajā nodaļā noteiktās būtiskās drošuma prasības nav iespējams izpildīt pilnā apjomā, lifta valdītājs pēc saskaņošanas ar inspicēšanas institūciju veic nepieciešamos aizsardzības pasākumus riskiem, ko nav iespējams novērst un informē lifta lietotājus un lifta apkalpojošo personālu par paliekošajiem riskiem, uzstādot drošības zīmes.

12. Lifts ir aprīkots ar kabīni un tā ir atbilstoša paredzamajam maksimālajam pārvietojamo cilvēku skaitam un lifta nominālajai celtspējai, kādu noteicis lifta ražotājs vai uzstādītājs.

13. Kabīnes piekares un balstiekārtas līdzekļi, to stiprinājumi un starpposmu daļas, ņemot vērā lifta lietošanas apstākļus, izmantojamos materiālus un izgatavošanas nosacījumus, nodrošina atbilstošu drošuma līmeni un samazina kabīnes nokrišanas risku.

14. Ja kabīnes piekarei izmanto troses, lieto vismaz divas neatkarīgas trošu sistēmas un katrai sistēmai ir savs stiprinājums.

15. Piekares sistēmā troses, ir bez savienojumiem vai savijumiem, izņemot vietas, kur tas ir nepieciešams troses piekarei vai cilpas izveidošanai.

16. Kabīne neuzsāk kustību, ja tiek pārsniegta lifta nominālā celtspēja.

17. Lifts ir aprīkots ar ātruma ierobežotājiem, izņemot gadījumus, ja lifta pārvietošanās sistēma konstruēta tā, lai nepieļautu ātruma pārsniegšanu. Ātrgaitas lifts apgādāts ar ātruma kontroles ierīci.

18. Liftam, kura kabīne tiek pārvietota ar dzenskriemeļiem, ir nodrošināta velkošās troses stabilitāte uz skriemeļa.

19. Pasažieru liftiem ir individuāls lifta piedziņas mehānisms.

20. Lifta mašīntelpa, trīšu telpaun lifta šahta un ar to saistītās lifta ierīces ir noslēgtas un tās ir pieejamas tikai tehnisko apkopju veikšanai, kā arī ārkārtas gadījumos. Pirms apkalpojošā personāla iekļūšanas lifta šahtā, tiek nodrošināta lifta normālas darbības pārtraukšana.

21. Lifta vadības ierīču funkcijas norādītas skaidri un nepārprotami.

22. Liftu grupu izsaukšanas ierīču vadība ir apvienota vai savstarpēji saistīta.

23. Lifta elektroiekārtas uzstādītas un pievienotas tā, ka:

23.1. tās nav iespējams sajaukt ar slēgumiem, kam nav tiešas saistības ar liftu;

23.2. elektriskās slodzes laikā var pārslēgt to elektroapgādi;

23.3. lifta kustība ir atkarīga no elektriskām drošības ierīcēm, kas ieslēgtas atsevišķā elektriskā drošības ķēdē;

23.4. bojājums elektroinstalācijā neizraisa bīstamas situācijas.

24. Kabīnes līmeņošanas un apstāšanās precizitāte nerada riskus lifta lietotājiem vai materiālajām vērtībām.

25. Kabīnes paātrinājums vai ātruma samazinājums nerada risku kabīnē esošajiem cilvēkiem.

26. Kabīnei atrodoties kādā no kustības galējiem stāvokļiem, ir novērsts kabīnes izraisīts cilvēku saspiešanas risks, nodrošinot brīvu telpu vai patvērumu.

27. Durvju ailēm lifta šahtā, kuras paredzētas ieejai kabīnē un izejai no tās, ir lietošanas apstākļiem atbilstošas izturīgas lifta šahtas durvis.

28. Bloķēšanas ierīces novērš:

28.1. kabīnes kustības uzsākšanu, kamēr lifta šahtas durvis nav aizvērtas un noslēgtas;

28.2. lifta šahtas durvju atvēršanos, kamēr kabīne vēl pārvietojas un neatrodas pieturas vietā.

29. Lifta durvju atvēršanās tā apstāšanās kustības laikā ir pieļaujama, ja kustības ātrums pieturā tiek kontrolēts.

30. Kabīnei jābūt pilnībā noslēgtai (norobežotai) ar sienām (no grīdas līdz griestiem), ar kabīnes durvīm (pilnā augstumā), ar cieši pieguļošu grīdu un griestiem, izņemot ventilācijas atveres.

31. Kabīne nepārvietojas, ja kabīnes durvis ir atvērtas, izņemot šo noteikumu 28. punktā minēto gadījumu.

32. Kabīnei nekavējoties jāapstājas, ja tiek atvērtas tās durvis.

33. Ja nav lifta šahtas vai pastāv risks cilvēka nokrišanai starp kabīni un šahtu, kabīnes durvis ir aizvērtas un noslēgtas, kad kabīne apstājas starp stāviem.

34. Lifts ir nodrošināts ar attiecīgām ierīcēm, lai energopadeves traucējumu vai detaļu lūzuma gadījumā novērstu kabīnes brīvu krišanu vai nevadāmu kustību.

35. Ierīces, kas ierobežo kabīnes brīvu krišanu, ir neatkarīgas no kabīnes piekares veida (piekares līdzekļiem). Minētajām ierīcēm jānodrošina kabīnes krišanas apturēšana arī pie nomināli noslogotas kabīnes, kas pārvietojas ar maksimālo ātrumu, kādu paredzējis lifta ražotājs vai uzstādītājs.

36. Lifta darbība nav iespējama, ja šo noteikumu 34. punktā minētās ierīces nav darba kārtībā.

37. Starp lifta šahtas grīdu un kabīnes grīdu ir buferi, kas maksimāli saspiestā stāvoklī nodrošina šo noteikumu 26. punktā minēto brīvo telpu.

38. Lifta mašīntelpa, trīšu telpa, lifta šahta, šahtas durvis un kabīnes durvis vai abas durvis, ja tās ir automatizētas, aprīkotas ar ierīci, kas novērš cilvēka saspiešanas risku, tām esot kustībā.

39. Lifta šahtas durvis (arī tās, kurās ir stikla sastāvdaļas), ja tām ir piemērojamas normatīvajos aktos par būvju ugunsdrošību noteiktās prasības, ir izturīgas pret atklātu liesmu un saglabā viengabalainību un izolācijas īpašības, kā arī ir izturīgas pret termisko starojumu.

40. Lifta šahtā nedrīkst atrasties cauruļvadi, elektroinstalācija vai citas konstrukcijas, izņemot tās, kuras nepieciešamas lifta darbībai un drošībai.

41. Pretsvars uzstādīts tā, lai izvairītos no jebkāda riska tam sadurties ar kabīni vai uzkrist uz tās.

42. Lifts ir aprīkots ar līdzekļiem, ar kuru palīdzību ārkārtas gadījumos ir iespējams atbrīvot cilvēkus un evakuēt tos no lifta.

43. Kabīne ir aprīkota ar abpusējiem saziņas līdzekļiem, ar kuru palīdzību lifta kabīnē esošie cilvēki var sazināties ar personām, kas nodrošina palīdzības izsaukšanu un cilvēku evakuāciju. Saziņas līdzekļi funkcionē arī gadījumā, ja nav pietiekamas enerģijas padeves un šādā situācijā to darbības ilgums ir pietiekams, lai nodrošinātu pasažieru atbrīvošanu un evakuāciju ārkārtas gadījumos.

44. Lifta uzstādītāja vai ražotāja noteiktās lifta dzinēja temperatūras pārsniegšanas gadījumā, kabīne pabeidz uzsākto kustību, bet neuzsāk nākamo, kamēr nav novērsti attiecīgie bojājumi.

45. Kabīnē pasažieriem pastāvīgi ir nodrošināta pietiekama ventilācija, arī liftam ilgstoši stāvot, un apgaismojums.

46. Kabīnē ir avārijas apgaismojums, kas funkcionē arī tad, ja nav elektriskās strāvas padeve normālos darbības apstākļos. Tā darbības ilgums ir pietiekams, lai nodrošinātu pasažieru atbrīvošanu un evakuāciju ārkārtas gadījumos.

47. Cilvēkiem ar funkcionāliem traucējumiem paredzētais lifts ir aprīkots ar kabīni, kuras izmēri pieļauj šādu personu pārvietošanos un tās vadības ierīces ir konstruētas un izvietotas tā, lai atvieglotu lifta izmantošanu.

48. Kabīnē redzamā vietā novietota plāksnīte, kurā skaidri norādīta šāda informācija:

48.1. lifta ražotāja vai uzstādītāja nosaukums;

48.2. lifta modeļa, sērijas vai tipa apzīmējums;

48.3. lifta uzstādīšanas gads;

48.4. lifta nominālā celtspēja kilogramos;

48.5. maksimālais pasažieru skaits.

49. Katram liftam ir vismaz šāda lietošanas dokumentācija valsts valodā:

49.1. lietošanas instrukcija (rokasgrāmata) ar rasējumiem un aprakstiem, kas nepieciešami lifta normālai lietošanai, tehniskajai apkopei (tai skaitā apkopes un uzraudzības kārtība), remontiem un periodiskajām pārbaudēm, inspicēšanai, kā arī cilvēku atbrīvošanai un evakuācijai ārkārtas gadījumos;

49.2. lifta drošības sastāvdaļu lietošanas instrukcija, kurā norādīta informācija par drošības sastāvdaļu uzstādīšanu, savienošanu, regulēšanu un tehnisko apkopi;

49.3. reģistrācijas žurnāls ar atzīmēm par valdītāja nodrošinātajiem lifta uzturēšanas pasākumiem (apskates, apkopes, remontdarbi, rekonstrukcijas, modernizācija), šajos noteikumos noteikto drošuma novērtēšanu un risku novēršanu un tehniskajām pārbaudēm.

**III. Liftu drošuma novērtēšana un risku novēršana**

50. Par liftu drošuma novērtēšanu un risku novēršanu šajā nodaļā noteiktajā apjomā un termiņos ir atbildīgs lifta valdītājs.

51. Liftu drošuma novērtēšanu veic lifta valdītāja pieaicināta inspicēšanas institūcija.

52. Liftu drošuma novērtēšana jāveic ne vēlāk kā:

52.1. gada laikā no šo noteikumu spēkā stāšanās dienas liftiem ar manuālām šahtas durvīm un, kuru šahtas durvju slēgierīce nav aprīkota ar papildu elektrisko drošības ierīci (gala slēdzi);

52.2. divu gadu laikā no šo noteikumu spēkā stāšanās dienas liftiem ar manuālām šahtas durvīm;

52.3. trīs gadu laikā no šo noteikumu spēkā stāšanās dienas liftiem ar automatizētām šahtas durvīm.

53. Veicot liftu drošuma novērtēšanu, inspicēšanas institūcija izvērtē liftu atbilstību šo noteikumu II nodaļā noteiktajām būtiskajām drošuma prasībām.

54. Ne vēlāk kā mēneša laikā pēc lifta drošuma novērtēšanas pabeigšanas dienas, inspicēšanas institūcija sagatavo lifta drošuma novērtēšanas protokolu, ko izsniedz lifta valdītājam un par veikto pārbaudi aktualizē informāciju Bīstamo iekārtu reģistrā (turpmāk – reģistrs). Protokolā norāda:

54.1. konstatētās neatbilstības šo noteikumu II nodaļā noteiktajām būtiskajām drošuma prasībām;

54.2. konstatēto neatbilstību radītos riskus un risku līmeni, to novērtējot kategorijās: ļoti augsts, augsts, vidējs, zems;

54.3. nepieciešamos risku novēršanas vai samazināšanas pasākumus.

55. Lifta drošuma novērtēšanas protokolu lifta valdītājs pievieno lifta lietošanas dokumentācijai.

56. Ne vēlāk kā sešu mēnešu laikā no lifta drošuma novērtēšanas protokola saņemšanas dienas, lifta valdītājs sagatavo lifta risku novēršanas vai samazināšanas pasākumu plānu (tai skaitā risku novēršanas vai samazināšanas pasākumu tehnisko izpildījumu, izpildes secību un termiņus) un to saskaņo ar inspicēšanas institūciju. Risku novēršanas un samazināšanas pasākumu plānu lifta valdītājs pievieno lifta lietošanas dokumentācijai.

57. Šo noteikumu 56. punktā noteikto risku novēršanas un samazināšanas pasākumu plānu inspicēšanas institūcija aktualizē informāciju reģistrā.

58. Lifta risku novēršanas vai samazināšanas pasākumus veic šādos termiņos:

58.1. ļoti augsta riska gadījumā – lifta lietošana tiek pārtraukta, līdz tiek veikti riska novēršanas vai samazināšanas pasākumi;

58.2. augsta riska gadījumā – ne vēlāk kā piecu gadu laikā no šo noteikumu 57. punktā noteiktās risku novēršanas vai samazināšanas pasākumu plāna aktualizācijas reģistrā;

58.3. vidēja riska gadījumā – ne vēlāk kā desmit gadu laikā no šo noteikumu 57. punktā noteiktās risku novēršanas vai samazināšanas pasākumu plāna aktualizācijas reģistrā;

58.4. zema riska gadījumā – ne vēlāk kā piecpadsmit gadu laikā no šo noteikumu 57. punktā noteiktās risku novēršanas vai samazināšanas pasākumu plāna aktualizācijas reģistrā.

**IV. Liftu un cēlējplatformu tehniskās pārbaudes, liftu un cēlējplatformu uzraudzība un kontrole**

59. Inspicēšanas institūcija pēc lifta vai cēlējplatformas valdītāja pieprasījuma uz līguma pamata veic pirmreizējo tehnisko pārbaudi, kārtējās tehniskās pārbaudes, kā arī ārpuskārtas tehniskās pārbaudes šo noteikumu 64. punktā minētajos gadījumos.

60. Ja šo noteikumu 59. punktā noteiktajam, inspicēšanas institūcija veic tehniskās pārbaudes atbilstoši piemērojamo standartu prasībām, uzskatāms, ka minētās tehniskās pārbaudes atbilst šo noteikumu noteiktajām prasībām.

61. Pirmreizējo tehnisko pārbaudi veic pirms lifta vai cēlējplatformas reģistrācijas reģistrā:

61.1. pārbaudot lifta vai cēlējplatformas lietošanas dokumentāciju, tai skaitā dokumentācijā ietverto datu atbilstību konkrētajam liftam vai cēlējplatformai;

61.2. veicot lifta vai cēlējplatformas kārtējo tehnisko pārbaudi saskaņā ar šo noteikumu 62. punktu.

62. Kārtējo tehnisko pārbaudi veic reģistrā reģistrētiem liftiem vai cēlējplatformām, kura tiek veikta lifta vai cēlējplatformas lietošanas laikā ne retāk kā reizi 12 mēnešos, pārbaudot:

62.1. lifta atbilstību normatīvo aktu par liftu un to drošības sastāvdaļu projektēšanu, ražošanu un liftu uzstādīšanas un atbilstības novērtēšanu un šo noteikumu 4. punkta prasībām vai cēlējplatformas atbilstību normatīvajos aktos par mašīnu drošību prasībām;

62.2. atbilstību lietošanas dokumentācijā noteiktajām prasībām;

62.3. drošas lietošanas organizēšanas atbilstību šo noteikumu 75.1., 75.2., 75.3., 75.4., 75.5. un 75.8. apakšpunktu prasībām.

63. Inspicēšanas institūcija, kas veic liftiem vai cēlējplatformām kārtējās tehniskās pārbaudes, ir tiesīga samazināt kārtējo tehnisko pārbaužu periodiskumu, ņemot vērā lifta vai cēlējplatformas tehnisko stāvokli.

64. Ārpuskārtas tehnisko pārbaudi veic reģistrā reģistrētiem liftiem vai cēlējplatformām:

64.1. pēc lifta vai cēlējplatformas celšanas augstuma izmaiņām;

64.2. pēc platformas, kabīnes vai kabīnes pretsvara nomaiņas;

64.3. pēc lifta durvju tipa (manuālas, automātiskas) nomaiņas;

64.4. pēc nesošo elementu (troses) izmaiņām;

64.5. pēc dzenskriemeļa nomaiņas;

64.6. pēc galvenā celšanas hidrocilindra nomaiņas;

64.7. pēc lifta vai cēlējplatformas drošības sastāvdaļu nomaiņas:

64.7.1. šahtas durvju slēgierīces;

64.7.2. ierīces, kas novērš kabīnes vai platformas krišanu vai nekontrolētu kustību;

64.7.3. ātruma ierobežotāji;

64.7.4. enerģiju uzkrājošie trieciena amortizatori ar nelineāru efektu vai ar atgriezeniskās kustības slāpēšanu;

64.7.5. enerģiju izkliedējošie trieciena amortizatori;

64.7.6. drošības ierīces, kas piestiprinātas hidrauliskā spēka kontūra pacēlājam, lai novērstu krišanu;

64.7.7. elektriskas drošības ierīces drošības slēgumu veidā ar elektroniskām sastāvdaļām.

64.8. pirms lifta vai cēlējplatformas lietošanas atsākšanas pēc avārijas, ņemot vērā normatīvajos aktos par bīstamo iekārtu avāriju izmeklēšanu noteikto kārtību;

64.9. šo noteikumu 69. punktā noteiktajos gadījumos;

64.10. pēc Patērētāju tiesību aizsardzības centra amatpersonas pamatota pieprasījuma.

65. Ārpuskārtas tehniskās pārbaudes apjomu nosaka inspicēšanas institūcija, ņemot vērā šo noteikumu 64. punktā noteiktos gadījumus.

66. Pēc tehniskās pārbaudes veikšanas inspicēšanas institūcija sastāda tehniskās pārbaudes protokolu, ko izsniedz lifta vai cēlējplatformas valdītājam un aktualizē informāciju reģistrā, detalizēti norādot konstatētos pārkāpumus.

67. Ja tehniskajā pārbaudē inspicēšanas institūcija veikusi drošības ierīču aizsargzīmogošanu, to norāda tehniskās pārbaudes protokolā.

68. Protokolā norāda tehniskās pārbaudes rezultātu, novērtējot liftu vai cēlējplatformu vienā no šādiem vērtējumiem:

68.1. atbilst, neatbilstības nav konstatētas;

68.2. atbilst, konstatējot maznozīmīgas neatbilstības, kas nerada būtiskus draudus cilvēku dzīvībai, veselībai, īpašumam vai videi;

68.3. neatbilst, konstatējot būtiskas neatbilstības, kas var radīt draudus cilvēku dzīvībai, veselībai, īpašumam vai videi;

68.4. neatbilst, konstatējot bīstamas neatbilstības, kas rada tiešus draudus cilvēku dzīvībai, veselībai, īpašumam vai videi.

69. Ja tehniskajā pārbaudē lifts vai cēlējplatforma novērtēts ar šo noteikumu 68.1. vai 68.2. apakšpunktā noteikto vērtējumu, inspicēšanas institūcija normatīvajos aktos par bīstamo iekārtu pārbaudes zīmi noteiktajā kārtībā lifta kabīnē vai cēlējplatformas vadības panelī redzamā vietā piestiprina bīstamās iekārtas pārbaudes zīmi.

70. Ja tehniskajā pārbaudē lifts vai cēlējplatforma novērtēts ar šo noteikumu 68.3. vai 68.4. apakšpunktā noteikto vērtējumu, lifta vai cēlējplatformas turpmāka lietošana nav pieļaujama līdz konstatēto neatbilstību novēršanai un tehniskās pārbaudes veikšanai, kuras rezultātā lifts vai cēlējplatforma novērtēts ar šo noteikumu 68.1. vai 68.2. apakšpunktā noteikto vērtējumu.

71. Ja liftam šo noteikumu III nodaļā noteiktajā kārtībā nav veikta lifta drošuma novērtēšana vai risku novēršana, tehniskajā pārbaudē lifts novērtējams ar šo noteikumu 68.4. apakšpunktā noteikto vērtējumu.

72. Ja tehniskajā pārbaudē lifts vai cēlējplatforma novērtēts ar šo noteikumu 68.4. apakšpunktā noteikto vērtējumu, inspicēšanas institūcija nekavējoties par to brīdina lifta valdītāju un paziņo Patērētāju tiesību aizsardzības centram, kā arī, ja apdraudēta vide, – Valsts vides dienestam, ja konstatēta paaugstināta ugunsbīstamība, – Valsts ugunsdzēsības un glābšanas dienestam, ja apdraudēta nodarbināto drošība un veselība, – Valsts darba inspekcijai, dienas laikā nosūtot minētajiem dienestiem attiecīgu paziņojumu.

73. Patērētāju tiesību aizsardzības centrs, veicot liftu vai cēlējplatformu uzraudzību un kontroli, ir tiesīgs aizliegt lietot liftu vai cēlējpaltformu, ja nav veikta tehniskā pārbaude šajā nodaļā noteiktajā kārtībā.

**V.** **Liftu un cēlējplatformu drošas lietošanas organizēšana**

74. Lifta vai cēlējplatformas valdītājs ir atbildīgs par lifta vai cēlējplatformas drošas lietošanas organizēšanu atbilstoši šajos noteikumos un lifta vai cēlējplatformas lietošanas dokumentācijā noteiktajām prasībām.

75. Lifta vai cēlējplatformas valdītājam ir šādi pienākumi:

75.1. nodrošināt, ka liftam ir pieejama lifta ražotāja vai uzstādītāja sastādīta lietošanas dokumentācija un cēlējplatformai ir pieejama ražotāja sastādīta lietošanas dokumentācija. Ja valdītājam attiecīgā lietošanas dokumentācija nav pieejama, valdītājs nodrošina, ka tā tiek sagatavota līdz tehniskās pārbaudes veikšanas termiņam;

75.2. nodrošināt pastāvīgu lifta vai cēlējplatformas lietošanas dokumentācijas aktualizāciju;

75.3. nodrošināt, ka visā ekspluatācijas laikā lifts atbilst normatīvo aktu par liftu un to drošības sastāvdaļu projektēšanu, ražošanu un liftu uzstādīšanas un atbilstības novērtēšanu, šo noteikumu 4. punktā un lifta lietošanas dokumentācijā noteiktajām prasībām;

75.4. nodrošināt, ka visā ekspluatācijas laikā cēlējplatforma atbilst normatīvajos aktos par mašīnu drošību un cēlējplatformas lietošanas dokumentācijā noteiktajām prasībām;

75.5. nodrošināt, ka lifta vai cēlējplatformas uzturēšanas pasākumi (apskates, apkopes, remontdarbi, rekonstrukcijas, modernizācija) (turpmāk – uzturēšanas pasākumi) tiek veikti atbilstoši lietošanas dokumentācijā un šajos noteikumos noteiktajām prasībām;

75.6. nodrošināt, ka lifta uzturēšanas pasākumu veikšanā tiek izmantotas liftu drošības sastāvdaļas, kas atbilst normatīvajiem aktiem par liftu un to drošības sastāvdaļu projektēšanu, ražošanu un liftu uzstādīšanu un atbilstības novērtēšanu;

75.7. nodrošināt, ka cēlējplatformas uzturēšanas pasākumu veikšanā tiek izmantotas cēlējplatformas drošības sastāvdaļas, kas atbilst normatīvajiem aktiem par mašīnu drošību;

75.8. nodrošināt informācijas aktualizāciju par liftu vai cēlējplatformu veiktajiem uzturēšanas pasākumiem šo noteikumu 49.3. apakšpunktā noteiktajā reģistrācijas žurnālā;

75.9. atsavināšanas gadījumā vai citādi nododot liftu vai cēlējplatformu citas personas īpašumā, valdītājs tai nodod vai nodrošina, ka tiek nodota lifta vai cēlējplatformas lietošanas dokumentācija;

75.10. nodrošināt savlaicīgas šo noteikumu IV nodaļā noteiktās tehniskās pārbaudes;

75.11. nodrošināt lifta vai cēlējplatformas sagatavošanu šo noteikumu IV nodaļā noteiktajām tehniskajām pārbaudēm un nodrošināt sava pārstāvja klātbūtni šo pārbaužu veikšanā;

75.12. nodrošināt, ka lifta vai cēlējplatformas darbības pārtraukšanas vai avārijas gadījumā tiek veikta lifta vai cēlējplatformas pasažieru evakuācija;

75.13. ziņot Patērētāju tiesību aizsardzības centram par avārijām un nelaimes gadījumiem, kas notikuši, lietojot liftu vai cēlējplatformu.

76. Valdītāja pienākums ir nodrošināt lifta vai cēlējplatformas darbības pārtraukšanu līdz neatbilstības novēršanai, ja:

76.1. lifts vai cēlējplatforma nav reģistrēta reģistrā;

76.2. liftam šo noteikumu III nodaļā noteiktajos termiņos un kārtībā nav veikta lifta drošuma novērtēšana un risku novēršana;

76.3. liftam vai cēlējplatformai šo noteikumu IV nodaļā noteiktajos termiņos un kārtībā nav veikta tehniskā pārbaude;

76.4. tehniskajā pārbaudē lifts vai cēlējplatforma novērtēts ar šo noteikumu 68.3. vai 68.4. apakšpunktā noteikto vērtējumu;

77. Atbilstoši šo noteikumu 76. punktā noteiktajam, valdītājs nodrošina lifta vai cēlējplatformas šahtas durvju noslēgšanu no stāvu laukumu puses un, ka to tuvumā ir izvietota informācija par lifta vai cēlējplatformas darbības pārtraukšanu.

78. Lifta vai cēlējplatformas valdītājs uz līguma pamata var nodot šo noteikumu 75. un 76. punktā noteiktos valdītāja pienākumus fiziskai vai juridiskai personai, uzņemoties pilnu atbildību par minētās personas darbībām, pildot valdītāja pienākumus, izņemot šo noteikumu 74. punktā noteikto.

79. Atbilstoši šo noteikumu 78. punktā noslēgtajam līgumam, inspicēšanas institūcija par lifta vai cēlējplatformu veiktajām tehniskajām pārbaudēm aktualizē informāciju reģistrā, bet valdītājs aktualizē informāciju lietošanas dokumentācijā.

**VI. Noslēguma jautājumi**

80. Atzīt par spēku zaudējušiem Ministru kabineta 2010. gada 2. marta noteikumus Nr. 195 "Liftu drošības un tehniskās uzraudzības noteikumi" (Latvijas Vēstnesis, 2010, 37. nr.; 2018, 773. nr.).

81. Saskaņā ar Ministru kabineta 2010. gada 2. marta noteikumu Nr. 195 "Liftu drošības un tehniskās uzraudzības noteikumi" prasībām inspicēšanas institūciju akreditācijas apliecības ir spēkā līdz to derīguma termiņa beigām.

82. Lifti, kas atbilst Ministru kabineta 2010. gada 2. marta noteikumiem Nr. 195 "Liftu drošības un tehniskās uzraudzības noteikumi", ir atbilstoši šo noteikumu prasībām, kamēr ir spēkā to tehniskās pārbaudes protokols, kas izsniegts atbilstoši Ministru kabineta 2010. gada 2. marta noteikumiem Nr. 195 "Liftu drošības un tehniskās uzraudzības noteikumi".

Ministru prezidents A.K.Kariņš

Ekonomikas ministrs R.Nemiro

Iesniedzējs:

Ekonomikas ministrs R.Nemiro

Vīza:

Valsts sekretārs Ē.Eglītis

Matēviča 67013066

Inese.Matevica@em.gov.lv